b'\n_START_ARTICLE_\nRomy ja Michele\'i kooli kokkutulek\n_START_SECTION_\nSisu\n_START_PARAGRAPH_\nKeskkooli l\xc3\xb5petamisest on m\xc3\xb6\xc3\xb6dunud juba k\xc3\xbcmme aastat, kuid s\xc3\xb5brannad Romy ja Michele ei ole mitte midagi saavutanud. Nad on kodukohast Tucsonist kolinud Los Angelesse, kus nad \xc3\xbc\xc3\xbcrivad \xc3\xbchist korterit. Romy t\xc3\xb6\xc3\xb6tab autopoes kassiirina, Michele on t\xc3\xb6\xc3\xb6tu. Nad on m\xc3\xb5lemad vallalised ja nende elu keerleb pidutsemise ja l\xc3\xb5bustemise \xc3\xbcmber. \xc3\x9chel p\xc3\xa4eval kohtab Romy oma t\xc3\xb6\xc3\xb6kohal juhuslikult klassi\xc3\xb5de Heather Mooneyt, kellelt kuuleb, et tulemas on klassi kokkutulek. Romy ja Michele otsustavad kokkutulekule minna. Nad m\xc3\xb5tlevad v\xc3\xa4lja loo, et Romy leiutas m\xc3\xa4rkmekleepsud ja Michele on disainer. Nad saabuvad kokkutulekule ja esialgu j\xc3\xa4\xc3\xa4dakse neid uskuma. Kuid juhuslikult tuleb v\xc3\xa4lja, et Romy ei leiutanudki m\xc3\xa4rkmepabereid. Romy oli kooli ajal huvitatud Billy Christensenist, kes on n\xc3\xbc\xc3\xbcd abielus Christie Mastersiga. Vanad vastuolud l\xc3\xb6\xc3\xb6vad v\xc3\xa4lja ning "A-grupi" t\xc3\xbcdrukute liider Christie m\xc3\xb5nitab neid avalikult teiste ees. Romy ja Michele jooksevad saalist v\xc3\xa4lja. Kuid nad otsustavad siiski peole tagasi minna. Nad vahetavad \xc3\xa4rinaiste kost\xc3\xbc\xc3\xbcmid klubiriiete vastu ning \xc3\xbctlevad Christie Mastersile otse v\xc3\xa4lja, mida nad temast m\xc3\xb5tlevad. Siis aga saabub helikopteriga Sandy Frink. Selgub, et kooli ajal vaiksest ja tagasihoidlikust Sandyst on saanud miljard\xc3\xa4r. Christie on temast v\xc3\xa4ga huvitatud, aga Sandy ignoreerib teda ja liitub Romy ja Michelega. Billyst on aastatega saanud \xc3\xbclekaaluline alkohoolik, kes on majanduslikes raskustes ning oma naise Christiga kuigi h\xc3\xa4sti l\xc3\xa4bi ei saa. Kokkutuleku l\xc3\xb5pus s\xc3\xb5idvad Sandy, Romy ja Michele helikopteriga Los Angelesse. Filmi l\xc3\xb5pustseenides on n\xc3\xa4ha, et Romy ja Michele on t\xc3\xa4nu Sandy sponsorlusele avanud riidepoe ning nad suhtlevad ka Heatheriga.'